หุ้นใหญ่หนุน SET ปิดเช้าบวก 15 จุด แวลู่หนาแน่น 5.37 หมื่นลบ. ลุ้นบ่ายวิ่งต่อ
หุ้นใหญ่หนุน SET ปิดเช้าบวก 15 จุด แวลู่หนาแน่น 5.37 หมื่นลบ. ลุ้นบ่ายวิ่งต่อ โดยดัชนีช่วงเช้าปิดที่ระดับ 1,587.24 จุด เพิ่มขึ้น 15.33 จุด หรือ 0.98% มูลค่าการซื้อขาย 5.37 หมื่นล้านบาท
7 พ.ค. 2564

ผู้สื่อข่าวรายงานว่า ดัชนีช่วงเช้าปิดที่ระดับ 1,587.24 จุด เพิ่มขึ้น 15.33 จุด หรือ 0.98% มูลค่าการซื้อขาย 5.37 หมื่นล้านบาท
10 หุ้นดันดัชนีเช้านี้

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวขึ้นแข็งแกร่งกว่าคาด เป็นไปในทิศทางเดียวกับตลาดหุ้นในภูมิภาคเอเชียที่เช้านี้ส่วนใหญ่เคลื่อนไหวในแดนบวกราว 0.5-1.0% โดยตลาดบ้านเรามีหุ้น DELTA ขึ้นนำ ประกอบกับมีแรงซื้อหุนหุ้นขนาดใหญ่ อย่างกลุ่มพลังงานและค้าปลีกเข้ามาช่วยหนุนด้วย แต่เมื่อดัชนีฯขึ้นมาทดสอบแถว 1,585 จุดก็เผชิญแรงขายทำกำไรเข้ามากดดัน
อย่างไรก็ดี คืนนี้ให้ติดตามตัวเลขการจ้างงานนอกภาคเกษตรของสหรัฐฯ หากอออกมาดีก็เชื่อว่าเม็ดเงินจะไหลเข้าสหรัฐฯมากกว่าเอเชีย และจับตาประเด็นการทำ QE ของสหรัฐฯเป็นหลัก อาจลดวงเงินเร็วกว่าคาด หลังจากตัวเลขเศรษฐกิจสหรัฐฯออกมาดี และยังมีโอกาสปรับขึ้นอัตราดอกเบี้ยเร็วกว่าคาด ซึ่งจะหนุนให้เงินดอลลาร์สหรัฐฯแข็งค่าขึ้นด้วย
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงยืนในแดนบวกต่อไปได้ โดยมีแนวรับ 1,570-1,560 จุด ส่วนแนวต้าน 1,585 ถัดไป 1,600-1,605 จุด พร้อมแนะติดตามการทยอยประกาศผลประกอบการของบริษัทจดทะเบียนต่อไป
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DMT     มูลค่าการซื้อขาย   6,000.25 ล้านบาท  ปิดที่  16.80 บาท เพิ่มขึ้น  0.80 บาท
DELTA   มูลค่าการซื้อขาย   2,928.15 ล้านบาท  ปิดที่ 400.00 บาท เพิ่มขึ้น 33.00 บาท
PTTGC   มูลค่าการซื้อขาย   2,651.04 ล้านบาท  ปิดที่  69.75 บาท เพิ่มขึ้น  2.00 บาท
KBANK   มูลค่าการซื้อขาย   1,565.69 ล้านบาท  ปิดที่ 125.50 บาท ลดลง   1.50 บาท
IVL     มูลค่าการซื้อขาย   1,469.17 ล้านบาท  ปิดที่  50.00 บาท เพิ่มขึ้น  1.75 บาท